Hvis Enhedslisten kom til magten, så ville partiet overtage landets store virksomheder, som f.eks. Mærsk og Lego, og føre dem videre, som offentlige institutioner. Det forklarer partiets folketingskandidater. De forsikrer dog, at magtovertagelsen i virksomhederne skal ske på helt demokratisk vis.

- Det kan godt ske, at Mærsk ejer det, men hvis hans private ejendomsret blokerer for det fælles bedste og menneskers muligheder, så må vi gøre noget ved det. Så kan vi ekspropriere virksomheden, siger Christian Juhl, der er Enhedslistens spidskandidat i Storkreds Sjælland. - Det er jo ikke anderledes end når en kommune overtager en privat grund, hvis der skal anlægges en motorvej. Det er fuldt lovligt, når man betaler erstatning. Sådan en erstatning kunne Mærsk så også få, forklarer Christian Juhl, som afviser at overtagelsen vil ske ved vold. Enhedslistens politiske ordfører, Johanne Schmidt-Nielsen, udtalte i lørdagens udgave af B.T., at partiets principprogram trænger til en gennemskrivning. Partiet skriver bl.a. at: - Derfor er det nødvendigt at gennemføre en revolution - i betydningen et gennemgribende systemskifte, hvor en mobiliseret og velorganiseret arbejderklasse og dens allierede fratager den herskende klasse de enorme magtmidler, den reelt bestyrer i dag. De kandidater, som B.T. har talt med, vil gerne ændre teksten, så den fremstår mindre barsk i det, men de vil stadigvæk overtage landets banker, virksomheder og ’økonomiske nervecentre’, som det står i programmet. Dog uden brug af vold. Det forklarer Pernille Skipper, der er spidskandidat på Fyn. - Der står i Grundloven, at man kan overtage privat ejendom, som det f.eks. sker, når der skal anlægges motorveje. Vi går ikke ind for vold og brand i gaderne, men vil ændre samfundet på helt uvoldelig vis, siger hun. Også Frank Aaen, der stiller op i Københavns Omegn, vil sikre arbejderne i de store virksomheder en markant større indflydelse. Men forklarer samtidigt, at private formuer, som f.eks. Mærsk Mc-Kinney Møllers, som for nylig blev opgjort til 84,4 mia. kr., ikke bliver beslaglagt. - Bare han vil betale skat af det, så er det ok, siger Frank Aaen. Partiet står ved, at det vil gennemføre en revolution. Men kandidaterne har ikke nogle bud på, hvordan det skal foregå rent praktisk. - Jeg har ingen holdning til, hvordan revolutionen skal foregå. Men det skal foregå fredeligt, siger Frank Aaen. Pernille Skipper har heller ikke bud på den praktiske udførsel. - Nej, vi har ingen konkrete planer om det, siger hun.